གང་ལྟར་ཡང་།བྲག་དཀར་དགེ་འདུན་གྲགས་པ་ནི་རྒྱུན་ཏུ་གདོང་ལ་འཛུམ་གྱིས་ཁེངས་ཤིང་།གཤིས་རྒྱུད་འཇམ་པའི་གྲྭ་བ་ཉམ་ཆུང་ཡ་རབ་ཞིག་ཡིན་ལ།འདས་པོ་སྤྱང་སྐྱ་དགེ་འདུན་རྒྱལ་མཚན་དང་ཆུ་སྐྱེས་དཔལ་བཟང་ཁོང་གསུམ་གྲོགས་པོ་ཡིན་པ་མ་ཟད།དགེ་སློང་ཆོས་གྲོགས་ཡང་རེད།ཁོ་རང་འགྲོ་ཁར་ང་ལ་ཁྱེད་རང་དོ་དགུང་ཤག་འདིར་མ་འདུག་གསུངས་ཏེ་ཁོ་རང་ཕྱིར་ཕྱིན་སོང་མོད།འོན་ཀྱང་ཁོའི་ཤག་ཏུ་སོང་པ་ཡིན་ནམ་གཞན་ཞིག་ཏུ་སོང་བ་ངས་ད་རུང་མི་ཤེས།དེའི་མཚན་མོར་ང་རང་ཡང་ཁོས་བཤད་པ་ལྟར་རང་གི་ཤག་ཏུ་སྡོད་མ་ནུས་པར་གྲྭ་ཤག་གཞན་ཞིག་ཏུ་སྐྱབས་བཅོལ་དུ་ཕྱིན་པ་ཡིན།ངའི་ད་རུང་ཡང་ཡིད་ལ་གསལ་བོར་ཞིག་དྲན་པ་ནི།དེའི་མཚན་གོང་བོར་ཁོང་གཉིས་འཛིན་བཟུང་བྱེད་དགོས་བའི་རྒྱུ་མཚན་ཅི་ཞིག་ཡིན་མིན་སྐོར་ལ་བསམ་གཞིགས་བྱས་ཏེ།མཚན་གང་བོར་གཉིད་ཐུབ་མ་སོང་ཡང་རྒྱུ་མཚན་འདི་དང་གན་ཟེར་བ་ཞིག་ལ་དོགས་པ་བྱེད་གཞི་ཞིག་མ་རྙེད།གལ་སྲིད་དགོན་པའི་གཞུང་ལམ་སྟེང་སྐད་འབོད་དུ་སོང་བ་ནི་ཁོ་གཉིས་གཅིག་པོ་མ་ཡིན་པར་རོང་བོ་དགོན་པའི་གྲྭ་བ་༣༠༠ཡས་མས་ཞིག་ཡོད་པ་ཆ་ཚང་སོང་ཡོད་ངེས།